遜往泉城穫麥
作者：蘇轍
朝代：宋

paragraphs: 少年食稻不食粟，老居潁川稻不足。
人言小麥勝西川，雪花落磨煮成玉。
冷淘槐葉冰上齒，湯餠羊羹火入腹。
五年隨俗粗得飽，晨朝稻米纔供粥。
兒曹知我老且饞，觸熱泉城正三伏。
田家有信呼即來，亭午驅牛汗如浴。
吾兒生來讀書史，不慣田間爭斗斛。
今年久旱麥粒細，及半罷休饒老宿。
歸來爛熳煞蒼耳，來歲未知還爾熟。
百口且留終歲儲，貧交强半倉無穀。